ועדת העבודה, הרווחה והבריאות, כנסת 17, פרוטוקול מספר 195, 2007-03-20 13:00

משה שרוני: שלום, אני פותח את ישיבת הוועדה.

רן כהן: אני עמדתי בראש ועדת משנה, לפי החלטת היו"ר.

רן כהן: חוק שוויון זכויות לאנשים עם מוגבלויות קבע שהתקנות לביצוע החוק יוכנו עד מאי 2006, ובתוך החוק נקבעו כללים להכנת מורשי נגישות למיניהם במועדים מסוימים.

רן כהן: בינתיים לא עמדנו במועדים האלה, ולכן מצאה הממשלה לנכון לתקן את החוק המקורי באופן שאפשר יהיה לעמוד במועדים, למצוא את כל המורשים בארץ, להכין את הדור החדש של בעלי מקצוע, שיוכלו להיות מורשי נגישות בעתיד.

רן כהן: מדובר על שני סוגי מורשים.

רן כהן: בהצעת החוק מוצע לקבוע כי גם אדריכל רשום או מהנדס רשום יהיו כשירים לעסוק כמורשים לנגישות מבנים, תשתיות וסביבה, ובלבד שחוות דעתם תהיה תקפה רק לעניין סוג של מבנה שהם מוסמכים לגביו.

רן כהן: כל אחד בגודל שלו, לפי חוק מהנדסים ואדריכלים.

רן כהן: זה בדומה למה שקיים היום לעניין ההנדסאים.

רן כהן: דבר שני, מוצע לקבוע כי גם מהנדסים רשומים או אדריכלים רשומים יהיו כשירים להיות מורשים לנגישות השירות.

רן כהן: מוצע להאריך את התקופה שנקבעה בחוק בעוד כמחצית השנה, כך שניתן יהיה להכיר גם בניסיון המקצועי שצברו בעלי המקצוע בתקופה שמיום ראשון ביולי 2005 ועד יוני או אוקטובר 2007, לצורך הרישום בפנקס המיוחד בהתאם להוראות המעבר.

רן כהן: בהצעת החוק המקורית לא נקבע ששר התמ"ת יהיה האחראי לביצוע אותם מרכיבים בחוק שהוא ממונה עליהם.

רן כהן: כאן מוצע להכניס אותו, וגם להסמיך אותו לקבוע אגרות בעד בחינות, בעד רישום וכו'.

רן כהן: קבענו בוועדת המשנה, כי זה יהיה רק באישור ועדת העבודה, הרווחה והבריאות, כיוון שאנחנו לא רוצים שהדבר הזה יכביד על הצרכן או האזרח.

רן כהן: הדבר היותר משמעותי מבחינה חקיקתית, הוא שאנו מציעים לפצל את התיקון המוצע, כיוון שעדיין אנו לא יכולים לקבוע קביעה ריאלית במועד הנוכחי את מה שייוודע לנו בעוד חודשיים-שלושה כאשר נדע מה היכולת למצות את זה.

משה שרוני: אנחנו עוד לא בשלים לזה.

רן כהן: גם הממשלה מקבלת את זה בהבנה.

משה שרוני: האם למשרד התמ"ת יש הערות?

מיכאל אטלן: לא, אני רק מצטער שלא חשבתי על הרעיון לפצל את ההצעה.

רן כהן: זה בסדר, גם אני לא המצאתי את זה.

שמרית גיטלין-שקד: האם הוועדה מקבלת את הפיצול?

משה שרוני: כן.

משה שרוני: מי בעד הצעת החוק?

משה שרוני: ה צ ב ע ה בעד – 2 נגד – אין נמנעים – אין ההצעה התקבלה.

משה שרוני: תודה רבה, הישיבה נעולה.